Behuisingsprojek nou grafstil | Netwerk24
Behuisingsprojek nou grafstil
Die destyds beplande Nieuwedrift-plaas­werkersbehuisingsprojek is weer in die kollig nadat die Drakenstein-munisipaliteit onlangs aangekondig het dat dié perseel nou eerder as ’n begraafplaas gebruik gaan word.
Meer as 10 jaar gelede is beplan om minstens 300 huise vir plaaswerkers in Drakenstein te bou en een van die terreine wat hiervoor geoormerk was, is ’n stuk grond in die Nieuwedrift-omgewing in Paarl-Noord.
Gert Combrink, onderburgemeester van Drakenstein, het gesê die hoofrede waarom die gesubsidieerde behuisings­projek by Nieuwedrift nie oorweeg kan word nie is die gebrek aan vol­doen­de ondersteuning van die provin­siale departement van menslike nedersettings om die projek te finansier, asook ’n gebrek aan beskikbaarheid van grootskaalse dienste in die Nieuwedrift-omgewing om só ’n behuisingsont­wikkeling te kan ondersteun.
“Aangesien daar nie in die nabye toekoms ’n behuisingsontwikkeling in die vooruitsig gestel word nie, het Drakenstein-munisipaliteit dit verstan­dig gevind om die terrein vir ’n begraafplaas te oorweeg.
’n Finale besluit sal egter eers geneem word nadat die nodige uitvoerbaarheids­beoordelings hieromtrent gedoen is,” het Combrink gesê.